Galerii avanäituse "Vulkaan - looja ja hävitaja" ajendajaks on  dramaatiline Eyjafjallajökulli purse Islandil. Väljapanek kajastab vulkaanide olevikku ja ajalugu ning tutvustab vulkaanilisi kivimeid. Kuigi Eestis näib maapind meie jalge all nii kindel ja liikumatu, on siiski väga paljudes maailma paikades selgelt tunda, et Maa on pidevas liikumises. Vulkaanid on meie planeedi hingamise ja elu üheks kõige selgemaks väljenduseks. Tihti võib isegi vulkaanilistes piirkondades olla elu kaua aega päris rahulik, aga vulkaanid võivad uinuda sadu, tuhandeid või isegi mitusada tuhat aastat  kogudes energiat järgmiseks purskeks.